Dimpués de rematar seiseno a temporada 1981-82 y dotzeno a temporada 1982-83 ye en iste zaguer anyo, con Manuel Bayo Monterde como president, quan una colla de vecins d'o barrio de l'Almozara como Miguel Bernal, Fernando Bermejo, José L. Rived, Romeo, Roy, Abadía, Martínez, Cañete, Cebollada, Iturriaga, Mainar, Friestas, Viñas, Rubio u Herrando entre atros s'unirán a o equipe, formando-se amás categorías inferiors de chovenils, infantils y alevins que serán os alazetz d'o futuro Club Deportivo Ebro. O equipe arlequinau contina chugando en Segunda Rechional, rematando sieteno en a temporada 1983-84 y ueiteno en a 1984-85, puyando en os siguients anyos consecutivament a Primera Rechional y dimpués a Rechional Preferent. Con Benito Ansón como president se rematará a temporada 1988-89 en ueitena posición y se ganará o campionato de liga en a campanya 1989-90, puyando asinas a la fin a Tercera División.